section_heading: Prvi svjetski rat
paragraph_text: U rujnu 1917. Cadorna je izvijestio Capella i vojvodu od Aoste, zapovjednika 3. armije, da odustaje od jesenske ofenzive i to zbog mogućeg neprijateljskog napada. Međutim, propustio je dati detaljnije naredbe, podcjenjujući opasnost i opseg mogućeg napada. Capello je odlučio da na napad odgovori protunapadom pravilno ocjenjujući da će napad početi iz smjera Tolmina u smjeru Cividalea što je bilo u suprotnosti s Cadroninom namjerom da se prijeđe u obranu. U međuvremenu, Capello se razbolio od upale bubrega zbog čega je formalno 9. listopada 1917. zapovjedništvo nad 2. armijom privremeno prepustio Luci Montuoriju, iako je i dalje iz bolesničkog kreveta stvarno zapovijedao armijom. Na mjesto zapovjednika 2. armije vratio se 23. listopada 1917., tek pred samu austro-njemačku ofenzivu. Kada je idući dan, 24. listopada, ofenziva počela 2. armija je istu dočekala potpuno nepripremljena. Bojište je odmah probijeno kod Kobarida, a pričuve koje su upućene da zaustave prodor su bile potpuno iznenađene dubinom i brzinom neprijateljskog napredovanja. Capello je 25 listopada na sastanku u Udinama predložio Cadorni da se talijanska vojska potpuno povuče iza rijeke Tagliamento, ali Cadorna to nije prihvatio. Odmah idući dan, ponovno je zbog bolesti morao napustiti mjesto zapovjednika 2. armije. Trebao se vratiti za četiri dana, ali zbog mišljenja liječnika, kao i Cadornine želje za kontinuitetom u zapovijedanju, zapovjedništvo nad 2. armijom je ponovno prešlo na generala Montuorija.